
PREACUVIOSULUI CIN MONAHAL, PREACUCERNICULUI CLER ȘI PREAIUBIȚILOR CREDINCIOȘI 
DIN ARHIEPISCOPIA TIMIȘOAREI, HAR, MILĂ ȘI PACE DE LA HRISTOS-DOMNUL NOSTRU, IAR 
DE LA NOI PĂRINTEȘTI BINECUVÂNTĂRI 


„Hristos Se naşte, slăviţi-L, 

Hristos din ceruri, întâmpinaţi-L, 
Hristos pe pământ, înălţaţi-vă!” 
(din Catavasiile Naşterii Domnului) 
Preacuvioşi şi Preacucernici Părinţi, 


Iubiţi credincioși și credincioase, 

Aceste cuvinte de îndemn duhovnicesc, pe care le auzim cântându-se în sfintele noastre biserici cu prilejul 
marelui praznic al Naşterii Domnului nostru lisus Hristos, ne cheamă pe toţi la întâlnirea sfântă şi mântuitoare 
cu Însuşi lisus Hristos, Cel ce „plecând cerurile S-a pogorât şi S-a sălăşluit în pântecele Fecioarei, fără schimbare, 
ca într-Însul să înnoiască pe Adam cel stricat prin păcat”!!!. 

Taina Întrupării Fiului veşnic al lui Dumnezeu, Care S-a făcut om din iubire nesfârşită faţă de om, este temelia 
şi inima credinţei creştine. Sfântul Evanghelist loan, supranumit Teologul sau Apostolul iubirii, copleşit de măreţia 
iubirii divine milostive, spune că,„atât de mult a iubit Dumnezeu lumea, încât pe Unicul Său Fiu L-a dat, ca oricine 
crede în El să nu piară, ci să aibă viaţă veşnică” (loan 3, 16). 

Sărbătoarea Naşterii Domnului nostru lisus Hristos este, aşadar, mai întâi de toate, sărbătoarea iubirii milos- 
tive a lui Dumnezeu pentru oameni. Fiul lui Dumnezeu Cel veşnic S-a pogorât din ceruri, S-a întrupat de la Duhul 
Sfânt şi din Maria Fecioara şi S-a făcut om, pentru a dărui oamenilor, păcătoşi şi muritori, iertarea păcatelor şi 
viaţa veşnică. Pe cât a coborât El la noi, pe atât ne-a deschis nouă drum ca să ne înălţăm spre El. 

Sfinţii Părinţi ai Bisericii au meditat adânc asupra înţelesului Tainei Întrupării şi Naşterii ca om a Fiului veşnic 
al lui Dumnezeu, „Care, fără de început fiind, primeşte început, născându-Se cu Trup în Betleem”? şi, „neîncăput 
fiind, încape în pântece şi vine să Se nască pentru noi, din pântece de mamă”!”, după cum ne vestesc cântările 
sărbătorii Naşterii Domnului. 

Sfântul Maxim Mărturisitorul spune că, prin iubirea Sa mai presus de minte şi nesfârşită pentru om, Dumnezeu 
a devenit cu adevărat şi prin natură tocmai ceea ce iubea”, adică om, iar în altă parte, acelaşi Sfânt Părinte ne 
învaţă că Dumnezeu Cuvântul „a binevoit a Se întrupa pentru a ne învăţa, în limba noastră omenească şi prin 
pilde, cunoaşterea care depăşeşte orice limbaj, lucrurile sfinte şi ascunse (...), dar şi pentru că EI, din iubire pen- 
tru noi, se ascunde tainic în esenţa spirituală a fiinţelor create, ca şi în litere, prezent întreg în fiecare şi în toată 
slava Sa (...)”B. 

Aşadar, Fiul lui Dumnezeu S-a făcut om pentru ca omul păcătos şi muritor să fie ridicat din păcat şi moarte, 
să devină sfânt şi să trăiască veşnic, deoarece el a fost la început creat după chipul lui Dumnezeu Cel Sfânt şi 
veşnic viu. Prin lucrarea Sa mântuitoare, de unire a omului muritor cu Dumnezeu Cel veşnic, lisus Hristos vindecă 
şi curăţeşte firea umană de ceea ce îi este nesănătos şi nefiresc, adică păcatul şi moartea, survenite ca urmare 
a despărțirii omului de Dumnezeu prin neascultare, neînfrânare şi nepocăinţă (cf. Facerea 2, 17 şi Romani 6, 23). 

În acest sens, Pruncul lisus, Dumnezeu-Copilul, Se naşte fără de păcat, dar creşte, vieţuieşte şi se luptă într-o 
lume profund marcată de păcat şi de forme ale morţii spirituale şi fizice. Primit cu bucurie în Betleem de îngeri, 
de păstori şi de magii de la Răsărit, El este, pe de altă parte, prigonit de regele Irod, care caută să-L ucidă. Mai 
târziu, când va începe activitatea Sa publică, lisus devine iubit de mulțimile de oameni pe care-i luminează şi 
hrăneşte spiritual cu Evanghelia iubirii veşnice şi îi vindecă de boli, de patimi şi de pătimiri, prin harul Său, dătător 
de viaţă sfântă. 

Prin însuşi felul Său de-a vorbi, de-a trăi şi făptui, lisus Hristos ne arată că El este în mod deplin Omul pentru 
oameni, fiindcă este în mod deplin Omul pentru Dumnezeu, sau mai precis El este Dumnezeu-Omul, măsura 
supremă a umanului sfinţit şi înveşnicit, capabil de iubire infinită şi viaţă eternă. 

lisus Hristos, născut dintr-o mamă-fecioară, săracă şi smerită, într-o peşteră modestă, va fi tot timpul smerit 
şi sărac material, dar bogat şi statornic în puritate, sfinţenie şi iubire milostivă. Model suprem şi promotor con- 
stant al adevărului şi al dreptăţii, al smereniei şi al iertării, al păcii şi al iubirii milostive, Mântuitorul lisus Hristos 
vrea să vindece şi să elibereze pe om de ceea ce îl degradează şi îl dezumanizează: mândria, minciuna, lăcomia, 
nedreptatea, ipocrizia şi viclenia, violenţa şi ura. De aceea, El fericeşte pe cei smeriţi, pe cei ce îşi plâng propriile 
păcate, pe cei blânzi, pe cei însetaţi de dreptate, pe cei milostivi, pe cei curaţi cu inima şi pe cei făcători de pace 
(cf. Matei 5, 3-12). De fapt, Hristos-Domnul ne arată ce este inuman şi ce este uman, ce determină pe om să cadă 

şi să decadă, dar şi ce ajută pe om să se înalțe în bunătate şi sfinţenie şi să devină mai uman, adică să ajungă la 
asemănarea cu Dumnezeu Cel Sfânt şi Bun. 

El nu voieşte moartea păcătosului, ci să se întoarcă şi să fie viu (cf. lezechiel 18, 23; 33, 11). El voieşte ca tot 
omul să se mântuiască şi la cunoştinţa adevărului să vină (1 Timotei 2, 4). De aceea, lisus laudă pe oamenii buni 
şi drepţi, iar pe cei răi şi păcătoşi îi cheamă la pocăință şi îndreptare, la vindecare şi ridicare, pentru dobândirea 
iertării, a mântuirii şi a vieţii veşnice. 

Un imn al spiritualităţii creştine de la începutul secolului al II-lea exprimă acest adevăr astfel: 

„Dragostea Sa pentru mine a smerit slava Sa. 

S-a făcut asemenea mie, pentru ca eu Să-L primesc, 

S-a făcut asemenea mie, pentru ca eu să îmbrac haina Sa. 

Nu mi-a fost teamă văzându-L, căci El este pentru mine Milostivirea. 

El a luat firea mea pentru ca eu să-L descopăr, 

A luat faţa mea, pentru ca eu să nu-mi întorc faţa de la EI"!S., 

Devenind Om, Fiul lui Dumnezeu a luat firea noastră căzută, cu toate slăbiciunile sau afectele sale, adică: 
foamea, oboseala, suferinţa, teama de durere şi moartea. Deşi El a trăit ca om între oameni, lisus nu a săvârşit 
totuşi păcatul, adică slăbiciunile firii Sale umane nu au devenit niciodată pentru El motive pentru a Se îndepărta 
de voinţa lui Dumnezeu, nici pentru a încălca legea iubirii de Dumnezeu şi de aproapele, această lege a iubirii 
smerite şi milostive care reprezintă specificul persoanei umane în calitate de fiinţă creată după chipul lui 
Dumnezeu sau al comuniunii treimice de viaţă şi iubire eternă. 


Iubiţi fraţi și surori, 

Hristos-Domnul S-a făcut purtător de trup pământesc, ca pe noi, oamenii, să ne facă purtători de Duh Sfânt 
ceresc. El S-a făcut Om, ca pe noi, oamenii, să ne îndumnezeiască prin har. Fiul preaslăvit al lui Dumnezeu S-a 
făcut Fiul smerit al Omului, ca pe noi, oamenii, să ne înalțe la demnitatea și slava de fii duhovniceşti ai lui 
Dumnezeu, după cum spune Sfântul Apostol şi Evanghelist loan, prin cuvintele: „Şi celor câţi L-au primit, care 
cred în Numele Lui, le-a dat putere ca să se facă fii ai lui Dumnezeu, care nu din sânge, nici din poftă trupească, 
nici din poftă bărbătească, ci de la Dumnezeu s-au născut” (loan 1, 12-13). Hristos a coborât din ceruri, S-a 
zămislit din pântecele unei femei fecioare şi S-a născut într-o peşteră, în interiorul pământului, ca pe noi oamenii 
să ne înalțe prin har în interiorul Împărăției cerurilor, în intimitatea iubirii Preasfintei Treimi. 

Taina întrupării lui Hristos, Fiul lui Dumnezeu, despre care Sfântul loan Damaschin spune că e,„singurul lucru 
nou sub soare”, este cântată cu fior sfânt în toate cântările bisericeşti ortodoxe, arătându-ne mai lămurit că 
rostul Întrupării Fiului lui Dumnezeu este sfinţirea omului şi participarea lui la viaţa veşnică:,Veniţi, credincioşilor, 
să ne înălţăm dumnezeieşte şi să vedem cu adevărat dumnezeiasca pogorâre de sus în Betleem şi curăţindu-ne 
mintea prin viaţă curată să aducem în loc de mir fapte bune; să pregătim prin credinţă intrarea sărbătorii Naşte- 
rii şi cu cei de sus să strigăm: Slavă întru cei de sus lui Dumnezeu, Celui în Treime, prin Care S-a arătat între 
oameni bunăvoirea mântuind pe Adam din blestemul cel dintâi, ca un iubitor de oameni!". 

Taina coborârii Fiului lui Dumnezeu în lume şi a apropierii Lui maxime de noi, oamenii, ne cheamă să ne 
ridicăm şi să ne apropiem şi noi de EI, să-L întâmpinăm în viaţa noastră, prin dreaptă credinţă, prin rugăciune, 
prin împărtăşirea cu Sfintele Taine şi prin fapte bune. Să-L întâmpinăm pe Hristos în sufletul şi în casele noastre 
şi să ne bucurăm de lumina sărbătorii! 

Hristos-Domnul, plecând Cerurile şi pogorându-Se întru smerenie,vine şi astăzi la noi în multe forme, ca un 
călător sau pelerin necunoscut, prin chipurile smerite ale oamenilor săraci, ale copiilor orfani şi ale bătrânilor 
abandonaţi, ale bolnavilor suferinzi şi singuri, ale oamenilor îndoliaţi şi întristaţi, ale oamenilor flămânzi şi fără 
de adăpost (cf. Matei 25, 31-46). 

În viaţa noastră de fiecare zi, dar mai ales în aceste zile de sărbătoare, să oferim celor din jurul nostru daruri 
şi semne ale bucuriei. Să aducem bucurie în casele şi în sufletele în care se află tristeţe şi singurătate, boală şi 
sărăcie, suferinţă şi înstrăinare. Să răspundem iubirii nemărginite a lui Hristos, Cel Care a plecat cerurile şi S-a 
pogorât pentru mântuirea oamenilor, cu fapte ale iubirii noastre frăţeşti, ştiind că adevărata credinţă este cred- 
inţa „lucrătoare prin iubire” (Galateni 5, 6). 

Să nu uităm în rugăciunile noastre şi în faptele iubirii noastre frăţeşti de Crăciun şi de Anul Nou nici pe fraţii 
noştri români care se află departe de ţară şi de casă, dincolo de graniţele României. Ne rugăm Domnului lisus 
Hristos să le dăruiască ajutor în viaţă şi în păstrarea şi cultivarea credinţei ortodoxe şi a spiritualităţii româneşti, 
pentru ca munca sau studiul lor în străinătate să nu devină îndepărtare sau înstrăinare spirituală de cei dragi ai 
lor din România. 

Dreptmăritori creștini și creștine, 

În noaptea de 31 decembrie 2014 spre 1 ianuarie 2015 şi în ziua de Anul Nou să înălţăm rugăciuni de mulţumire 
lui Dumnezeu pentru binefacerile primite de la EI în anul 2014 care a trecut şi să-l cerem ajutorul în toată lucrarea 
cea bună și folositoare din anul nou în care intrăm. 

Sfântul Sinod al Bisericii Ortodoxe Române a declarat anul 2015 drept Anul omagial al misiunii parohiei şi 
mănăstirii azi şi Anul comemorativ al Sfântului loan Gură de Aur şi al marilor păstori de suflete din eparhii. 

Sfântul loan Gură de Aur, Arhiepiscopul Constantinopolului, a fost cel mai mare predicator al Bisericii Orto- 
doxe. El a apărat şi promovat sfinţenia şi demnitatea familiei, lumina şi virtuțile vieţii monahale şi lucrarea 
filantropică a Bisericii în societate. A fost nu doar un mare tâlcuitor al Sfintei Scripturi, ci şi un luptător pentru 
demnitatea fiinţei umane, pentru dreptate şi sfințenie. Dascăl al pocăinţei, al rugăciunii şi al milosteniei, Sfântul 
loan Gură de Aur ne învaţă cum să ne îmbogăţim prin milostenie, adunând comori în ceruri. Prin milostenie, 
spune Sfântul loan Gură de Aur, facem cea mai bună investiţie, asigurăm darul nostru pentru eternitate, deoarece 
toate darurile şi investiţiile lumeşti sunt în orice clipă în primejdie de a se pierde. Numai darurile pe care le oferim 
lui Dumnezeu şi săracilor nu sunt în primejdie de a fi furate sau distruse, ci ele aduc la timpul potrivit roade 
cereşti şi lumină dumnezeiască, adică viaţă şi fericire veşnică în Împărăţia lui Dumnezeu. 

Din perspectiva lumii secularizate de astăzi, în care primează agonisirea de bunuri materiale trecătoare şi 
individualismul egoist în detrimentul cultivării virtuţilor creștine, ca iubirea de Dumnezeu și de aproapele, 
sfinţenia şi smerenia, se simte tot mai mult nevoia unei lucrări pastoral-misionare comune, pentru a intensifica 
păstrarea identităţii creştine prin cunoaşterea vieţii sfinţilor ca modele duhovniceşti, pentru a spori în credinţă 
şi fapte bune spre asemănarea omului cu Dumnezeu Cel milostiv şi sfânt. 

Sperăm că toate aceste valori ne vor ajuta să zidim duhovniceşte Biserica din suflete, dar şi să contribuim 
mai mult la construirea Catedralei Mântuirii Neamului, ideal sfânt al multor generaţii, dacă ne gândim că anul 
acesta s-au împlinit 130 de ani (1884-2014) de când regele Carol | a promulgat Legea Catedralei, care însă abia 
acum se construieşte concret, ea fiind o necesitate practică şi un simbol al demnităţii noastre naţionale. 

În aceste zile de sărbătoare şi bucurie sfântă pentru viaţa noastră creştină, vă îndemnăm pe toţi, cu părintească 
şi frăţească dragoste în Hristos, să arătaţi lumina dreptei credinţe şi a faptelor bune pretutindeni unde vă aflaţi, 
să împărtăşiţi şi altora bucuria sfintelor sărbători ale Crăciunului, Botezului Domnului şi Anului Nou! 

Tuturor vă adresăm urările tradiţionale: Sărbători fericite! şi La mulţi ani! 

„Harul Domnului nostru lisus Hristos, dragostea lui Dumnezeu Tatăl şi împărtăşirea Sfântului Duh să fie cu 
voi cu toţi!” (2 Corinteni 13, 13). 


Al vostru către Hristos-Domnul rugător, cu părinteşti binecuvântări, 


T DANIEL 
Patriarhul Bisericii Ortodoxe Române 


1] Mineiul pe Decembrie, ziua a 25-a Litia, stihira 4, alcătuire a lui loan Monahul, Ed. Institutului Biblic şi de Misiune al Bise- 
ricii Ortodoxe Române, București, 2005, p. 434. 
[2] Mineiul pe Decembrie, Tropar - Cântarea |, Canonul Înainteprăznuirii, p. 368. 
[3] Mineiul pe Decembrie, Tropar - Cântarea a VI-a, Canonul Înainteprăznuirii, p. 373. 
[4] Sfântul Maxim Mărturisitorul, Ambigua, trad. Pr. Prof. Dumitru Stăniloae, Ed. Institutului Biblic și de Misiune a Bisericii 
Ortodoxe Române, București, 2006, p. 78. 
[5] Sfântul Maxim Mărturisitorul, Ambigua, PG 91, pp. 1285-1288, apud Daniel, Patriarhul Bisericii Ortodoxe Române, Comori 
ale Ortodoxiei, Ed. TRINITAS, lași, 2007, pp. 278-279. 
[6] Odes de Salomon, 7 (The Odes and Psalms of Solomon, R. Harris, A. Mingana (eds), II, 240-241), citat de Olivier Clement, 
Sources, p. 37, apud Daniel, Patriarhul Bisericii Ortodoxe Române, Comori ale Ortodoxiei, Ed. TRINITAS, lași, 2007, p. 281. 
[7] Mineiul pe Decembrie, Rânduiala Ceasurilor împărătești, Ceasul al VI-lea, stihiră glasul 1, p. 415. 

CUVÂNTUL DE ÎNVĂȚĂTURĂ AL 
PREAFERICITULUI PĂRINTE PATRIARH DANIEL, 
LA DUMINICA DUPĂ NAŞTEREA DOMNULUI 
- 28 DECEMBRIE 2014, 
CATEDRALA MITROPOLITANĂ DIN TIMIŞOARA 


Duminica după sărbătoarea Nașterii Domnului și Mân- 
tuitorului nostru lisus Hristos, care este și ultima duminică 
din anul acesta, ne înfățișează două evenimente din viaţa 
Domnului nostru lisus Hristos, și anume fuga în Egipt a 
Maicii Domnului împreună cu dreptul losif, purtând cu ei 
pe Pruncul lisus, și împlinirea groaznicei porunci a lui Irod 
dea ucide pe toţi copiii din Betleem și împrejurimi, cu scpul 
de aomoriși pe lisus. Evanghelia acestei duminici este plină 
de semnificaţii duhovniceşti întrucât ne arată planul lui 
Dumnezeu de mântuire a lumii, dar şi contradicţiile istoriei 
omenirii robite de păcat şi de moarte. 

La puţin timp după Naşterea Sa, Pruncul lisus se află în 
primejdie de moarte, deoarece regele Irod căuta să-L ucidă. 
Vedem, aşadar, că viaţa lui lisus Hristos este de la început 
îndreptată spre suferinţă, aşa cum a prevăzut proorocul 
Isaia când vorbea despre Slujitorul Domnului ca fiind un 
„om al durerilor şi cunoscător al suferinţei” (Isaia 53, 3). 

Pe de o parte, evenimentele pe care le descrie Evanghe- 
lia de astăzi se desfăşoară dramatic, întrucât bunătatea şi 
generozitatea păstorilor şi a magilor arătate Pruncului lisus 
sunt umbrite de răutatea invidiei şi a dorinţei pătimaşe de 
stăpânire a lui Irod, regele ludeii. Pe de altă parte, se vede 
că în planul lui Dumnezeu, Care cunoaşte cum se manifestă 
natura umană robită de păcat și pândită de moarte, există 
o lucrare sfântă care biruieşte răutatea demonilor şi a 
oamenilor din lume, astfel încât Dumnezeu salvează viaţa 
oamenilor prigoniţi şi transformă fuga în salvare şi înstrăin- 
area în binecuvântare. Pruncul lisus Se naşte într-o călăto- 
rie. El nu Se naşte în casa mamei Sale din Nazaretul Galileii, 
ci în Betleemul ludeii, şi nici măcar într-o casă, ci într-o 
peşteră, pentru că în casa de oaspeţi din oraş nu mai era 
loc. De aceea, în otpustul sau apolisul sărbătorii Naşterii 


Domnului se spune: „Cel ce în peşteră S-a născut şi în iesle 
S-a culcat pentru mântuirea noastră” 

Mai târziu, când va fi om adult, lisus va spune: „Vulpile 
au vizuini şi păsările cerului cuiburi; dar Fiul Omului n-are 
unde să-și plece capul” (Luca 9, 58). Din cauza ostilităţii 
celor din cetate, EI Se va muta din Nazaret şi va locui în 
gazdă la Capernaum, în casa Apostolului Simon Petru. Ca 
om, lisus Hristos este vieţuitor pe pământ, dar nu Se leagă 
de nimic din lumea pământească instabilă şi trecătoare, 
pentru a ne arăta că destinaţia ultimă a oamenilor sau 
cetatea lor stătătoare şi definitivă este Împărăţia cerurilor. 
Bucuria pe care o aduc îngerii Maicii Domnului şi dreptului 
Iosif, când cântă la Betleem: „Slavă întru cei de sus lui 
Dumnezeu şi pe pământ pace, între oameni bunăvoire!” 
(Luca 2, 14), este foarte curând umbrită de neliniște şi 
amenințare cu moartea din partea regelui Irod, cu totul 
robit de patima puterii lumeşti şi a slavei deşarte. 

De Naşterea lui Hristos se bucură păstorii oilor, dar 
regele Irod Idumeul, conducătorul tiranic al iudeilor, se 
întristează, întrucâtel consideră că Pruncul născut în Betl- 
eem poate fi cineva care, într-ozi, i-ar putea lua împărăţia. 
De aceea, lrod porunceşte ca toți copiii din Betleem şi 
împrejurimi să fie ucişi, pentru ca, odată cu ei, să ucidă şi 
pe Pruncul lisus. Magii, venind de la Răsărit, din ţări înde- 
părtate, | s-au închinat Pruncului lisus şi l-au adus daruri: 
aur, tămâie şi smirnă, însă regele ţării în care S-a născut 
lisus hotărăşte ca Acesta să fie ucis. lată, cât de contradictorie 
este lumea robită de răutate și ură. 

Pentru a scăpa cu viaţă, Pruncul lisus trebuie să Se 
adăpostească în Egipt, în ţară străină. După o vreme însă, 
EI se va întoarce în pământul lui Israel, fiindcă între timp 
Irod Idumeul a murit, iar în locul lui domnea fiul său, Arhe- 

lau. Dar şi acesta, ca şi tatăl său, plin de cruzime, putea fi 
o primejdie pentru viaţa Pruncului lisus. De aceea, Pruncul 
este dus în Galileea, numită „Galileea neamurilor” pentru 
că acolo locuia un amestec de neamuri sau etnii diferite. 
De fapt, atât Naşterea lui lisus în Betleem şi fuga sau exilul 
Lui în Egipt, cât şi stabilirea Lui în oraşul Nazaret au fost 
prevestite de profeţi cu mai multe veacuri înainte (cf. 
Miheea 5, 1; Osea 11, 1). 

Observăm, deci, cum Dumnezeu a anunţat cu veacuri 
înainte, prin profeţi, evenimente din istorie care au o semni- 
ficație duhovnicească deosebită. Chiar şi uciderea copiilor 
nevinovaţi din Betleem şi împrejurimi, la porunca regelui 
Irod, a fost prezisă de leremia prorocul prin cuvintele: „Glas 
s-a auzit în Rama, plângere şi tânguire multă. Rahila îşi 
plânge copiii şi nu voieşte să fie mângâiată, pentru că nu 
maisunt” (leremia 31, 15). Înțelegem, aşadar, că Mântuitorul 
lisus vine într-o lume a violenţei, robită de păcat şi de moarte, 
de răutate şi invidie în care foarte adesea crima sângeroasă 
se întinde şi asupra vieţii celor nevinovați. 


După sărbătoarea Naşterii Domnului, în luna decem- 
brie, în zilele de 27, 28 şi 29, prăznuim o mulțime de martiri 
sau mucenici: pe Sfântul Apostol, Întâiul Mucenic şi Arhi- 
diacon Ştefan, pe cei 20.000 de mucenici arşi în Nicomidia 
şi pe cei 14.000 de prunci din Betleem şi împrejurimi ucişi 
de Irod. Prin uciderea pruncilor din Betleem, înțelegem că 
încă de la începutul vieţii Sale pământeşti Mântuitorul lisus 
Hristos Se îndreaptă spre jertfă, spre Cruce, mai precis va 
trece prin moarte, ca apoi să învieze şi să dăruiască lumii 
viaţă veşnică, vindecând omenirea de păcat şi moarte. 

De aceea, Naşterea Domnului lisus Hristos poartă deja 
în ea arvuna Crucii şi a Învierii Sale. În mod minunat, vedem 
cum Dumnezeu schimbă răul în bine. Mântuitorul lisus Hris- 
tos merge în Egipt deşi acesta era considerat de evrei ca fiind 
pământul robiei şi al idolatriei păgâne. Odinioară poporul 
evreu a fost dus în Egipt ca popor de sclavi sau robi, iar mai 
târziu, prin Moise, a fost eliberat din robia lui Faraon. 

Acum însă vedem că lisus binecuvântează Egiptul prin 
fuga Sa ca Prunc în această ţară şi apoi revine în pământul 
lui Israel, împlinindu-se cuvintele prorocului, care zice: „Din 
Egipt am chemat pe Fiul Meu” (Osea 11, 1). Prin aceasta, 
Evanghelia ne mai arată că nu numai poporul ales este che- 
matla mântuire, ci şi neamurile păgâne reprezentate prin 
țara Egiptului, în care Pruncul lisus a primit adăpost pentru 


un timp. Aşadar, lisus cunoaşte exilul de mic copil. Dar sufer- 
ința exilului a fost transformată în biruinţă a vieţii, o încer- 
care grea pentru Ela devenit o binecuvântare pentru alții. 

Binecuvântarea dăruită Egiptului care L-a adăpostitpe 
lisus se va vedea câteva secole mai târziu, când în pustiile 
Egiptului a înflorit viaţa duhovnicească a monahilor care 
au fugit de lume, pentru a-şi salva sufletul de păcate şi a 
dobândi mântuirea sau viaţa veşnică. Lupta cu patimile 
egoiste ale naturii umane căzute în păcat, ca lăcomia de 
avere, de putere și de plăcere, lupta cu ispitele demonilor 
invidioși și vicleni, constituie asceza sau nevoinţa princi- 
pală a monahilor, ca înviere a sufletului din moartea spir- 
ituală cauzată de păcat şi ca pregătire pentru Învierea de 
obște sau universală. Faraonii Egiptului păgân exprimau 
prin piramidele lor înalte şi ascuţite, concentrate spre cer, 
dorinţa lor de nemurire. Însă monahii creștini ai Egiptului 
de mai târziu au găsit în adâncul inimii lor învierea şi 
nemurirea prin unirea lor cu Hristos Cel Răstignit şi Înviat, 
Izvorul vieţii şi al bucuriei veşnice. 

Evanghelia ne mai arată că, la revenirea din Egipt, Prun- 
cul lisus este dus în Nazaretul Galileii, iar acest fapt are o 
semnificație misionară şi mântuitoare. „Galileea neamu- 
rilor” (Isaia 8, 23) era o prefigurare a popoarelor care vor 
primi credinţa în Hristos şi se vorcreştina. Mântuitorul lisus 
ştia că Galileea era socotită de mulţi evrei ca fiind o pro- 
vincie puţin importantă. Totuşi, El acceptă să locuiască o 
parte a vieţii Sale (copilărie şi tinereţe) în Galileea, alături 
de oameni diferiţi şi necăjiţi, refugiaţi şi săraci care au venit 
aici din alte ţări. Între aceşti oameni de neamuri diferite va 
creşte Pruncul lisus. Tocmai prin această prezenţă a Lui în 
Galileea, se arată smerenia Lui şi dragostea Lui faţă de toți 
oamenii. lisus este prieten cu cei săraci, solidar cu străinii 
exilați sau refugiaţi, apropiat de cei marginalizaţi şi dis- 
preţuiţi, pentru că vede în toţi valoarea infinită şi unică a 
fiecărui om, creat după chipul lui Dumnezeu, dincolo de 
rangul lui în societate, poziție centrală sau supravieţuire 
marginală, dincolo de bogăţie sau sărăcie, dincolo de orice 
clasificare sau judecată omenească individuală ori colec- 
tivă. Ela venit în lume pentru mântuirea tuturor oamenilor. 

Când nu se mai află oameni buni care să-L ajute pe 
Pruncul lisus, vin îngerii din cer să-L apere, să-L ocrotească. 

Îngerul îi spune în vis lui Iosif: „Ia Pruncul şi pe mama 
Sa şi fugi în Egipt şi stai acolo până ce-ţi voi spune, fiindcă 
Irod va căuta Pruncul ca să-L ucidă” (Matei 2, 13). 

Observăm că îngerul a spus în vis lui losif „ia Pruncul și 
pemama Sa'nu pe,„soţia ta'; fiindcă Maica Domnului avea 
pe dreptul losif doar ca un protector al ei și al Pruncului 
lisus, el nefiind soţul ei şi nici tatăl Pruncului lisus, deoarece 
adevăratul Său Tată este Tatăl Cel veşnic din cer, după cum 
va spune Pruncul Însuși la vârsta de 12 ani în templul din 
lerusalim(cf. Luca 2, 49). 

Lectura evanghelică de astăzi subliniază că Dumnezeu, 
prin îngerii Săi, ajută pe oameni când aceştia sunt smeriţi 
şi singuri şi că dreptul losif a fostbinecuvântat de Dumnezeu 

să poarte grijă de Copilul lisus ca un tată adoptiv. De aici 
învăţăm că, totdeauna, copiii au nevoie atât de afecțiunea 
mamei, cât şi de afecțiunea tatălui. Nu era suficientă afecţi- 
unea mamei. Prin aceasta, Dumnezeu ne arată binecuvân- 
tarea Lui asupra familiei. După cum la început prin familie 
aintrat păcatul în lume, întrucât Adam şi Eva formau prima 
familie umană, tot aşa acum Mântuitorul lumii, Noul 
Adam, vine în lume într-o familie ca să vindece lumea de 
păcatul neascultării de Dumnezeuşi de moartea despărți- 
rii de El. Astăzi, familia creştină tradiţională este din ce în 
ce mai ameninţată, deoarece trăieşte într-o lume secular- 
izată și confuză din punct de vedere spiritual şi este con- 
fruntată adesea cu sărăcia, nesiguranța zilei de mâine, 
șomajul, migraţia, instabilitatea și dezorientarea. 
Evanghelia de astăzi ne mai învaţă că fiecare copil tre- 
buie păzit, ocrotit;el nu trebuie lăsat pradă frigului şi foamei, 
neştiinţei și nesiguranţei, violenţei şi morţii. Într-o vreme în 
care unii părinţi îşi abandonează copiii, iar unii copii uită 
pe părinţii lor, lumina Evangheliei lui Hristos ne arată că 


binecuvântarea lui Dumnezeu se manifestă acolo unde 
familia este unită şi luptă împreună împotriva relelor şi 
primejdiilor din viaţa ei, pentru a păstra şi cultiva darul sfânt 
alvieţii pământeşti dăruite de Dumnezeu, spre a se pregăti 
în această viaţă pentru dobândirea vieţii veşnice cereşti. 
Aşadar, să ne rugăm Mântuitorului lisus Hristos, Maicii 
Domnului şi tuturor sfinţilor să ocrotească familia, să ocrote- 
ască şi să înmulțească iubirea soţilor întreolaltă, iubirea 
copiilor faţă de părinţi şi a părinţilor față de copii, ca toţi să 
simtă că Naşterea Mântuitorului lisus Hristos este o binecu- 
vântare pentru întreg neamul omenesc şi că în familia cred- 
incioasă se pregăteşte mântuirea omului. De aceea, familia 
a fost numită „biserica de acasă” Biserica lui Hristos a ridicat 
Cununia la rang de Sfântă Taină, întrucât a văzut în taina 
Întrupării Mântuitorului lisus Hristos binecuvântarea lui 
Dumnezeu pentru familie şi pentru întreaga umanitate. Amin! 


+ DANIEL 
Patriarhul Bisericii Ortodoxe Române 


GRAMATĂ PATRIARHALĂ 
+ DANIEL, 


Prin harul lui Dumnezeu, Arhiepiscopul Bucureştilor, Mitropolitul Munteniei şi Dobrogei, 
Locţiitorul tronului Cezareei Capadociei şi Patriarhul Bisericii Ortodoxe Române 


Preacucernicului cler, Preacuviosului cin monahal şi tuturor preaiubiţilor dreptcredincioşi 
creştini din de Dumnezeu păzita Arhiepiscopie a Timişoarei şi Mitropolie a Banatului, 
precum şi tuturor ascultătorilor şi cititorilor acestei Gramate Patriarhale, 

Har şi pace de la Dumnezeu, Cel în Treime lăudat, iar de la Noi părintească binecuvântare! 


Se cuvine să facem cunoscut tuturor că Domnul şi Mân- 
tuitorul nostru lisus Hristos a aşezat în Sfânta Sa Biserică 
slujiri şi vrednicii deosebite prin trimiterea Preasfântului şi de 
viață făcătorului Duh peste Sfinţii Săi Ucenici şi Apostoli, 
întărindu-i pe aceştia întru propovăduirea cuvântului Evan- 
gheliei Sale, săvârșirea Sfintelor Taine şi călăuzirea credin- 
cioşilor pe calea mântuirii (cf. Matei 28, 19), iar Sfinţii Apostoli, 
prin harul Sfântului Duh, au aşezat în cetăţi episcopi, preoţi 
şi diaconi, spre a păstori Biserica lui Hristos (cf. Fapte 20, 28). 

De aceea, ca slujitor al Bisericii lui Hristos în vrednicia de 


vacant scaunul de Arhiepiscop al Timişoarei şi Mitropolit al 
Banatului, prin mutarea la Domnul, în ziua de 28 septembrie 
2014, a vrednicului de pomenire Arhiepiscopul şi Mitropol- 
itul Nicolae (Corneanu), şi călăuzit fiind de îndatorirea de a 
nu lăsa această Arhiepiscopie şi Mitropolie lipsită de câr- 
muitorul ei canonic, pe temeiul prevederilor Statutului pen- 
tru organizarea şi funcţionarea Bisericii Ortodoxe 
Române,am convocat la sediul Mitropoliei din Timişoara, 
în ziua de joi, 6 noiembrie 2014, Sinodul Mitropolitan al 
Banatului, în cadrul căruia, prin vot secret consultativ, au 
fost desemnați doi candidaţi din lista ierarhilor eligibili, iar 
vineri, 7 noiembrie 2014, şedinţa specială de consultare a 
Sinodului Mitropolitan cu membrii Adunării eparhiale a 
Arhiepiscopiei Timişoarei, cu membrii clerici şi mireni din 
celelalte eparhii ale Mitropoliei, delegaţi în Adunarea 
Naţională Bisericească şi cu ceilalţi participanţi de drept, în 
cadrul căreia, prin votul participanţilor, a fost completată 
lista stabilită de Sinodul Mitropolitancu încă un candidat. 

Împlinind această procedură statutară bisericeascăşi 
luând aminte la îndatoririle ce ne revin ca Patriarh, am con- 
vocat Sfântul Sinod al Bisericii Ortodoxe Române, în ziua de 
16 decembrie 2014, la Reşedinţa Patriarhală din Bucureşti. 

În urma votului exprimat, Sfântul Sinod a ales în scaunul 
vacant al Arhiepiscopiei Timişoarei şi Mitropoliei Banatului 
pe Înaltpreasfinţitul Părinte Arhiepiscop onorific loan, Epis- 
copul Covasnei şi Harghitei, care s-a arătat vrednic de 
această chemare prin: statornicia sa întru dreapta credinţă; 
îmbrăţișarea vieţii monahale în Mănăstirea Lainici, judeţul 
Gorj, din Arhiepiscopia Craiovei; pregătirea sa teologică 
dobândită la Institutul Teologic Universitar din Sibiu, cursu- 
rile de doctorat în domeniul studiilor biblice, de egiptologie 
şi orientalistică de la Institutul Biblic din Ierusalim; partici- 
parea la întruniri, simpozioane, sesiuni de comunicări şi 
conferinţe teologice, în ţară şi străinătate; slujirea liturgică 
şi pastorală a Sfintei Biserici în diferite trepte şi ascultări 
bisericeşti: din anul 1990 ca stareţ al Mănăstirii Lainici, din 
februarie 1994 ca superior al Aşezămintelor româneşti de la 
Locurile Sfinte (lerusalim și lordan), apoi, din luna septembrie 
1994, prin slujire rodnică în treapta Arhieriei, ca Episcop al 
Covasnei şi Harghitei, iar din data de 23 august 2009 ca Arhi- 
episcop onorific; prin bogata activitate în slujba ridicării 
nivelului de reprezentare administrativ-bisericească a Epis- 
copiei păstoriteîn contextul realităţilor multiconfesionale şi 
multietnice din acea zonă pastoral-misionară din centrul 
României; activitatea ierarhică pilduitoare vreme de peste 
20 ani, cu rezultate de excepţie în domeniul lucrării misio- 
nar-pastorale, administrative, edilitar-gospodăreşti şi 
social-filantropice în scopul consolidării vieţii bisericeşti, 
constând în creşterea numărului unităţilor bisericeşti, edifi- 
carea de noi locașuri de cult, precum şi repararea şi restau- 
rarea celor existente, asigurarea personalului de cult şi a 
personalului neclerical necesar, revigorarea vieţii monahale, 
activităţi educative, cultural-religioase şi editoriale în spri- 
jinul întăririi prezenţei ortodoxe şi româneşti în acel ţinut 
străbun; înființarea Centrului Ecleziastic de documentare 
„Nicolae Colan” din municipiul Sfântu Gheorghe şi a Cen- 
trului Cultural „Miron Cristea” din municipiului Miercurea 
Ciuc;înființarea Editurii eparhiale Grai Românesc şi apubli- 
caţiei eparhiale Grai Românesc; co-organizarea, alături de 
autorităţile publice, a celor douăsprezece ediţii ale Univer- 
sităţii de Vară de la Izvoru Mureşului, cu participarea reprez- 
entanţilor comunităţilor româneşti din diferite părţi ale 
lumii, precum şi a celor douăzeci de ediții ale Sesiunii Naţio- 
nale de Comunicări ştiinţifice „Românii din Sud-Estul Tran- 
silvaniei. Istorie. Cultură. Civilizație” În toată această perio- 


adă, Înaltpreasfinţia Sa a arătat multă abnegaţie şi jertfă, 
simț practic şi organizatoric, responsabilitate în misiunea 
încredințată, echilibru şi realism pastoral. Drept urmare, 
potrivit rânduielilor canonice şi prevederilor statutare ale 
Bisericii Ortodoxe Române, astăzi, 28 decembrie 2014, în 
Duminica după Naşterea Domnului nostru lisus Hristos, Noi, 
Daniel, Patriarhul Bisericii Ortodoxe Române, oferim Înalt- 
preasfinţitului Părinte loan mantia, crucea şi engolpionul, 
precum şi camilafca având cruce,adică însemnele rangului 
mitropolitan, îi înmânăm cârja arhipăstorească şi îl întron- 
izăm ca Arhiepiscop al Timişoarei şi Mitropolit al Banatului. 

Pe temeiul celor arătate mai sus, al Sfintelor Canoane şi 
al prevederilor art. 26 lit. o) şi art. 133 alin. (2) din Statutul 
pentru organizarea şi funcţionarea Bisericii Ortodoxe 
Române, facem cunoscuttuturor această Gramată Patriar- 
hală şi dăm alesului Arhiepiscop şi Mitropolit, Înaltpreas- 
fințitului Părinte loan, împuternicirea canonică de păstorire 
ca Arhiepiscop al de Dumnezeu păzitei Arhiepiscopii a 
Timişoarei, cu toate oraşele şi satele care ţin astăzi şi vor ține 
şi în viitor de această Sfântă Arhiepiscopie, drept mărturie 
că Înaltpreasfinţia Sa, dobândind această demnitate, are 
dreptul şi puterea de a așeza, după rânduielile Sfintei noas- 
tre Biserici şi după legile ţării: cântăreţi, citeţi, ipodiaconi, 
diaconi, preoți şi protopopi la toate bisericile din Arhiepis- 
copia Înaltpreasfinţiei Sale, precum şi stareți şi stareţe, egu- 
meni şi egumene la mănăstiri şi schituri şi de a rândui toate 
câte i se cuvin ca ierarh eparhiot, spre folosul duhovnicesc 
al eparhiei pe care o păstoreşte pe calea mântuirii, precum 
şi de a exercita drepturile şi a îndeplini toate îndatoririle 
prevăzute de sfintele canoane, de tradiţia bisericească şi de 
legiuirile Bisericii noastre ca Mitropolit al Banatului. 

Din partea Înaltpreasfinţiei Sale aşteptăm, aşa cum 
îndeamnă Canonul 34 Apostolic, cinstire şi ascultare faţă 
de Patriarhul României, precum şi faţă de Sfântul Sinod al 
Bisericii Ortodoxe Române; să continue şi să sporească 
lucrarea înaintaşilor în acest scaun arhiepiscopal şi mitro- 
politan; să lucreze în comuniune cu ceilalți ierarhi din 
Sinodul Mitropolitan al Mitropoliei Banatului; să arate 
iubire de neam şi grijă părintească pentru parohii şi 
mănăstiri, pentru valorile credinţei ortodoxe, pentru cul- 
tura creştină, pentru învățământul teologic şi religios, pre- 
cum şi dragoste părintească faţă de clerul şi dreptcredin- 
cioşii creştini, tineri şi vârstnici, făcându-se tuturor călăuză 
pentru păstrarea neştirbită a dreptei credinţe şi a rânduie- 
lilor Bisericii noastre străbune; să cultive relaţii frăţeşti de 
cooperare cu Mitropoliile din Transilvania în rezolvarea 
problemelor comune de ordin pastoral şi social ale credin- 
cioşilor bănăţeni şi transilvăneni; să se consulte şi să coope- 
reze cu autorităţile de Stat spre binele Bisericii şi al popo- 
rului român; să cultive relaţii de respect reciproc cu alte 
culte oficial recunoscute, pentru păstrarea păcii sociale. 
Aşadar, tuturor celor din cinul preoţesc şi cinul călugăresc, 
precum şi tuturor dreptcredincioşilor din cuprinsul Arhi- 
episcopiei Timişoarei, le recomandăm părinteşte și frăţeşte, 

cu multă preţuire, pe Înaltpreasfinţitul Părinte Arhiepiscop şi 
Mitropolit loan, drept chiriarh al lor, chemându-isă îl întâmp- 
ine cu dragoste fiască, să îl asculte şi să îl cinstească, arătân- 
du-i în toate împrejurările sprijin şi împreună-lucrare în tot 
ceea ce săvârşeşte spre folosul Bisericii şi al poporului român. 
Preţuind cu multă bucurie însufleţirea şi dorinţa cleru- 
lui şi credincioşilor ortodocşi români din Banat de-a păstra 
dreapta credință, unitatea naţională şi spirituală, îi 
povăţuim pe toţi cu părintească dragoste ca, sub îndru- 
marea noului lor arhipăstor, să întărească unitatea Orto- 
doxiei româneşti, vieţuind în pace şi în bună înţelegere ca 
fii duhovniceşti care cred cu statornicie în Hristos şi „întru 
una, sfântă, sobornicească şi apostolească Biserică” 
Încredinţăm pe noul Arhiepiscop al Timişoarei şi Mitro- 
polit al Banatului, Înaltpreasfinţitul Părinte loan, milosti- 
virii Bunului Dumnezeu, rugăciunilor Sfântului lerarh Iosif 
cel Nou de la Partoş, mitropolitul Banatului, precum şi ale 
tuturor sfinţilor ierarhi, preoţi, cuvioşi, mucenici, martiri, 
mărturisitori şi apărători ai dreptei credinţe, care s-au nev- 
oit şi au sfinţit acest pământ binecuvântat al Banatului. 
De asemenea, îl încredințăm pe Înaltpreasfinţia Sa 
rugăciunilor Înaltpreasfinţiţilor şi Preasfinţiților Părinţi ie- 
rarhi din Sinodul Mitropolitan al Mitropoliei Banatului, 
rugăciunilor cucernicilor preoţi din parohii, împreună 


ostenitori în ogorul Bisericii, rugăciunilor neîncetate ale 
călugărilor şi călugăriţelor din mănăstiri şi schituri, precum 
şi rugăciunilor binecredincioşilor creştini din Arhiepiscopia 
Timişoarei, faţă de care Înaltpreasfinţitul Părinte Arhiepis- 
cop şi Mitropolit loaneste chemat să arate dragoste 
părintească şi purtare de grijă duhovnicească. 

Şi astfel, într-un cuget şi o simţire, împreună să prea- 
mărim pe Tatăl, pe Fiul şi pe Sfântul Duh, Treimea cea 
deofiinţă şi nedespărţită. Amin! 


+ DANIEL 
Arhiepiscopul Bucureștilor, Mitropolitul Munteniei 
şi Dobrogei, Locţiitorul tronului Cezareei Capadociei 
şi Patriarhul Bisericii Ortodoxe Române 


CUVÂNTUL PREAFERICITULUI PĂRINTE 
PATRIARH DANIEL LA ÎNTRONIZAREA 
ÎNALTPREASFINȚITULUI MITROPOLIT 

IOAN AL BANATULUI 
- 28 DECEMBRIE 2014, 
CATEDRALA MITROPOLITANĂ DIN TIMIŞOARA 


La cele spuse astăzi în Gramata patriarhală pentru întro- 
nizarea Înaltpreasfinţitului Părinte loan ca Arhiepiscop al 
Timișoarei și Mitropolit al Banatului, adăugăm câteva obser- 
vații și îndemnuri pastorale. 

Dacă privim astăzi Banatul din punct de vedere spiritual, 
pastoral și misionar, constatăm aici, ca și în alte zone ale 
României că libertatea pe care a dobândit-o Biserica noastră 
după căderea regimului comunist în decembrie 1989 a fost 
folosită cu prioritate pentru a revigora viaţa spirituală, acti- 
vitatea culturală, socială și misionară a Bisericii. Au fost con- 
struite biserici noi, create noi școli de teologie ortodoxă, noi 
parohii, noi mănăstiri, multe centre cultural-educaţionale și 
social-filantropice. A fost dezvoltată o amplă activitate a 
Bisericii cu tinerii. În Arhiepiscopia Timișoarei, aceste activităţi 
au fost promovate și susținute de vrednicul de pomenire 
Mitropolitul Nicolae Corneanu al Banatului, de Preasfinţitul 
Episcop-vicar Paisie Lugojanul, de ostenitorii Centrului epar- 


hial, de Consiliul eparhial și Adunarea eparhială, de clerul din 
parohii și de monahii din mănăstiri, precum și de o mulţime 
de credincioși mireni harnici și darnici. Pentru toate aceste 
împliniri dăm slavă lui Dumnezeu și mulțumim celor ce s-au 
ostenit în lucrarea pastorală, socială și misionară a Bisericii 
din Banat. Cu toate acestea, activităţile actuale ale Bisericii 
din această zonă trebuie intensificate și multiplicate, în faţa 
mai multor fenomene care slăbesc viaţa creștină eclezială și 
personală. Aceste fenomene sunt secularismul materialist- 
consumist și individualismul indiferentist care erodează viaţa 
spirituală a familiei și a comunităţii, precum și simţul solida- 
rităţii sau al întrajutorării. La acestea se adaugă fenomenul 
emigrației și al depopulării parohiilor, din motive economice, 
mai ales în mediul rural. În acest context, criza spirituală sau 
morală a societăţii este amplificată deo prelungită criză eco- 
nomico-financiară. Ca o consecinţă a acestor fenomene, a 
crescut numărul parohiilor și al mănăstirilor sărace, care au 

nevoie de sprijin și încurajare. Această întrajutorare se poate 
realiza prin înfrăţirea între parohii mai înstărite și parohii 
sărace, între mănăstiri mai consolidate financiar și mănăstiri 
sau schituri mai modeste. 


De asemenea, trebuie identificate noi surse de susținere 
aactivităţilor pastorale, cultural-misionare și social-filantro- 
pice din protopopiate, parohii și mănăstiri. În toate aceste 
activități trebuie însă promovate corectitudinea și transpa- 
renţa financiară, bazate nu pe teama de sancţiuni, ci pe con- 
știința că toate activităţile pastoral-misionare ale Bisericii 
suntlucrări sfinte, nu doar Sfânta Liturghie sau Sfintele slujbe 
din locașul de cult. În acest sens, Sfântul Teodor Studitul 
spune că oricine împlinește o activitate în folosul comunită- 
ţii creştine săvârșeșteo liturghie. Însă, dacă activităţile admi- 
nistrative, culturale și sociale ale Bisericii nu sunt percepute 
ca lucrări sfinte, există pericolul să contribuim noi înșine la 
secularizarea Bisericii din interiorul ei. 

Din această perspectivă, prezenţa mănăstirilor cu o viață 
liturgică și spirituală mai intensă influenţează pozitiv și viața 
spirituală a parohiilor. Am observat personal această lucrare 
benefică decând, cu binecuvântarea vrednicului de pomenire 
Mitropolitul Nicolae Corneanu (în anul 2003), am înfiinţat, 
în satul natal, Dobrești, judeţul Timiș, o mănăstire cu ajutorul 
unor monahiveniţi aici de la Mănăstirea Sihăstria de Neamţ, 
din Moldova. Banatul a avut mănăstiri multe înainte de stă- 
pânirea otomană și habsburgică, dar puţine au mai rămas 
în secolul 19și 20. De aceea, după anul 1990, ierarhii ortodocși 
români de la Timișoara, Arad și Caransebeș s-au străduit să 
reînființeze sau să înființeze mănăstiri și schituri noi, care 
contribuie la o promovare mai intensă a spiritualității orto- 
doxe astăzi, 

De asemenea, Postul de Radio TRINITAS, Televiziunea 
TRINITAS și Ziarul Lumina ale Patriarhiei Române sunt de un 
real folos pentru promovarea credinţei creștine ortodoxe și 
a spiritualității românești, atât în viaţa parohiilor, cât și în 
viaţa mănăstirilor din toată România, dar mai ale în comu- 
nităţile bisericești, care se confruntă cu fenomenul prozeli- 
tismului eterodox, ai cărui agenţi profită de sărăcia materi- 
ală a multor creștini ortodocși, oferindu-le ajutoare 
materiale, spre a-i îndepărta de Biserica lor strămoșească și 
a-i atrage la alte credinţe. 

Din acest motiv, trebuie intensificată cateheza ortodoxă 
nu numai pentru copii și tineri, ci și pentru adulți. În același 
timp, toate slujbele liturgice ortodoxe trebuie săvârșite corect 


și deplin, fără prescurtări și inovaţii arbitrare, izvorâte din 
ignoranță teologică sau din aroganță individuală, sub pre- 
textul că omul modern-secularizat este grăbit. Cel ce este 
grăbit sau comod în viaţa spirituală, evitând rugăciunea 
stăruitoare, postul și pocăinţa, de fapt evacuează Crucea 
din creștinism și nu va simţi deplin bucuria și pacea Învierii 
lui Hristos în viaţa sa. 


Înaltpreasfinţite Părinte loan, 

Unele din aceste aspecte pastorale prezentate succint aici 
le-aţi întâlnit în cei 20 de ani de activitate pastorală într-ozonă 
aRomâniei în careromânii sunt minoritari. Însă înţelepciunea 
și curajul, dragostea de Biserică și Neam, hărnicia și dărnicia 
pecarele-aţicultivat și fructificat până acum vă vor fi de mare 
folos în noua slujire pastorală din Banat în care intraţi acum. 
Experienţa unei convieţuiri pașnice cu alte etnii și cu alte con- 
fesiuni religioase din Harghita și Covasna va fi de mare folos 
în promovarea relaţiilor de bună convieţuire cu alte etnii și 
confesiuni din Banat, unde, alături de români, convieţuiesc, 
de secole, germani, șvabi, sârbi, maghiari, evrei, iar mai recent 
și mulţi italieni în municipiul Timișoara. Toţi aceștia s-au bucu- 
ratde-a lungul timpului de ospitalitatea și respectul români- 
lor bănăţeni, care la rândul lor au învăţat adesea de la alte 
etnii multe lucruri practice privind modul de-a organiza acti- 
vitățile familiei și ale comunității. 

Timișoara, cel mai important centru universitar din ves- 
tul României, oraș multietnic și multiconfesional, este o 
punte de legătură între România și Europa Occidentală, fără 
însă a uita identitatea și vocaţia sa românească, legătura 
sa cu Transilvania, cu Ţara Românească și cu Moldova. 
Acesta a fostmotivul principal pentru care Catedrala mitro- 
politană din Timișoara a fost construită în stil moldav ște- 
fanian adaptat la mediul urban. lar ospitalitatea pe care 
bănăţenii au arătat-o muncitorilor veniţi din Moldova în anii 
1970 și apoi celor din Maramureș explică faptul că astăzi 
populaţia judeţului Timiș numără 30% moldoveni și un 
număr mai restrâns de ardeleni. Totuși, în această mare 
diversitate culturală din Banat, esenţial rămâne mesajul 
Evangheliei iubirii milostive a lui Hristos Cel ce a crescut în 
Nazaret și a activat mult timp în Capernaum, adică în două 
orașe din Galileea neamurilor (pe care aţi vizitat-o adesea), 
deoarece iubirea Sa nemărginită cuprinde toate persoanele 
umane și toate popoarele. Ca înţelept arhipăstor al Bisericii 
din Banatveţi constata, ca și în Transilvania, că iubirea părin- 
tească sinceră arătată ierarhilor din Mitropolie, preoților, 
monahilor și credincioșilor din eparhie este cea mai sfântă 
lucrare de arhipăstorire a oamenilor pe calea mântuirii spre 
Împărăţia iubirii şi fericirii eterne a Preasfintei Treimi. 

Hristos Domnul, Capul și Arhipăstorul veșnic al Bisericii 
Sale să vă ajute să aveţi bucuria lucrării duhovnicești rodi- 
toare în această Mitropolie, întru mulți și binecuvântaţi ani! 


+ DANIEL 
Patriarhul Bisericii Ortodoxe Române 

CUVÂNT DE ÎNTÂMPINARE DIN PARTEA 
CLERULUI ȘI CREDINCIOȘILOR DIN 
ARHIEPISCOPIA TIMIȘOAREI 


Preafericite Părinte Patriarh, 

Înaltpreasfinţite Părinte loan, Arhiepiscop al Timișoarei 
și Mitropolit al Banatului, 

Înaltpreasfinţiile și Preasfinţiile Voastre, 

Onoraţi reprezentanți ai cultelor religioase, 

Stimate autorităţi centrale și locale, 

Preacuvioși și preacucernici părinţi, 

Preacuvioase maici, 

Dragi oaspeți, 

lubiţi credincioși, 


Arhiepiscopia Ortodoxă Română a Timișoarei și Mitro- 
polia Banatului autrecut, întoamna acestui an, prin momen- 
tul greu al despărțirii de vrednicul arhiepiscop și mitropolit 
Nicolae Corneanu, care ne-a arhipăstorit vreme de 52 de 
ani. După aceste clipe de profundă durere, bunul Dumnezeu 
ne învrednicește acum, la sărbătoarea Nașterii Fiului Său și 
în pragul Anului Nou 2015, de bucurii negrăite, prin chema- 
rea la cârma Bisericii bănăţene a noului nostru arhipăstor, 
Înaltpreasfinţitul Părinte Arhiepiscop și Mitropolit loan 
Selejan, fost Arhiepiscop onorific și întâistătător al Episcopiei 
Covasnei și Harghitei. De aceea, 28 decembrie 2014 este 
pentru noi, clericii, monahii și credincioșii bănăţeni, ziua pe 
care a făcut-o Domnul ca să ne bucurăm și să ne veselim 
întru ea. Înaltpreasfinţite Părinte Arhiepiscop și Mitropolit 
loan, astăzi începem împreună o etapă nouă în istoria Bise- 
ricii de pe aceste meleaguri binecuvântate de Dumnezeu, 
așa după cum, în decembrie 1989, am început, prin jertfa 
eroilor martiri și a luptătorilor din Timișoara și din toată ţara, 
o viaţă nouă, izvorâtă din credința celor care au înfruntat 
cu pieptul golgloanţele regimului comunist, fiind consideraţi 
vinovaţi că voiau să fie liberi și au avut curajul să strige: Există 
Dumnezeu, Dumnezeu este cu noi... și să rostească rugăciu- 
nile Tatăl nostru și Crezul. 

Municipiul Timișoara, în care s-a aprins la 16 decembrie 
1989 flacăra libertăţii și a demnităţii noastre, călcate în 
picioare de un regim totalitar, comunist și fără Dumnezeu, 
Vă primește astăzi cu stâlpările bucuriei, ale nădejdii și ale 
dragostei, aşa cum i-au primit înaintaşii noștri, în urmă cu 
mai bine de 100 de ani, pe vlădicii loan Popasu, Nicolae 
Popea și Miron Cristea, veniţi în Banat, la Caransebeș, din 
cetatea spiritualităţii ardelene, Sibiul. Credem că nu întâm- 
plător, cel din urmă a fost Elie Miron Cristea, originar din 
Toplița Harghitei, zonă în care Înaltpreasfinția Voastră aţi 
arhipăstorit vreme de 20 de ani (1994-2014) și aţi legat atâ- 
tea răni. 

Acum, Înaltpreasfinţia Voastră reveniţi pe plaiurile unde 
ați lucrat în tinereţe, Vă apropiaţi de frumoasa ţară a 


Beiușului natal, unde, așa cum scria cineva, se văd mereu 
torțele arzânde ale credinţei și ale spiritualităţii noastre bimi- 
lenare, deunde aţi plecat cuzecide ani în urmă ca să înmulţiţi 
talanţii pe care i-aţi primit de la Tatăl ceresc. 

După ce aţi făcut studiile tehnice la Colegiul „Constantin 
Brâncuși” din Oradea și la Facultatea de Instalaţii și Auto- 
matizări din București, Dumnezeu V-a chemat la o slujire 
înaltă în via Sa și, după închinovierea la Mănăstirea Lainici, 
aţi studiat Teologia Ortodoxă la Craiova și Sibiu. Sfântul 
Cuvios lrodion de la Lainici V-a însoţit apoi, cu rugăciunile 
sale, în ascultările de stareţ al acelei mănăstiri, până când 
Patriarhia Română V-a numit Superior al Așezămintelor 
Românești din Țara Sfântă, fiind ajutat mult de rugăciunile 
Sfântului loan lacob de la Neamţ-Hozevitul. De acolo aţi fost 
chemat să împliniţi greaua misiune de slujire a românilor 
ortodocși din părțile Covasnei și ale Harghitei, pentru care 
ați fost și rămâneţi un adevărat părinte și arhipăstor, prin 
rodnicele împliniri pe tărâm bisericesc, misionar, școlar și 
administrativ-gospodăresc, urmând exemplul Sfântului 
lerarh Andrei Șaguna. Dealtfel, numai prin rugăciunile aces- 
tor sfinţi aţi reușit să duceţi „corabia acestei Biserici printre 
stânci” pentru că, așa cum spuneaţți într-un interviu, „drumul 
nostru este spre cer, spre Dumnezeu' 

Osteneala celor 20 de ani de muncă, „din straja dimineții 
și până în noapte” în eparhia Covasnei și Harghitei s-a con- 
cretizat în ridicarea din temelii a zeci de biserici și mănăstiri, 
sute de lăcașuri de cult fiind renovate și redate slujirii, fără a 
uita să „așezați preoți prin cetăţi” cum îl îndemna Apostolul 
Pavel pe ucenicul său Timotei, episcopul Efesului, cu ajutorul 
cărora ați menținut aprinsă flacăra credinţei noastre drept- 
măritoare și a demnități românești în sufletul vrednicilor 
credincioși de acolo. După acești 20 de ani de aspre nevoinţe, 
multe numai de Dumnezeu știute, încununate de rodnice 
împliniri, bunul Dumnezeu, prin rugăciunile Sfântului lerarh 
Iosif cel Nou de la Partoș și ale multor preoți, monahi și 
credincioși bănăţeni, V-a rânduit să deveniți arhipăstorul 
eparhiei Timşoarei, cu o istorie bogată, dar adesea greu 

încercată, teritoriu în care, după cucerirea Daciei de către 
romani, Evanghelia a fost adusă de negustori, soldați și 
funcționari romani deveniți creștini, despre care grăiesc 
peste veacuri, piesele paleo-creștine din secolele III-IV, des- 
coperite aici de către arheologi. 

Fără a stărui prea mult asupra acestui aspect, precizăm, 
totuși, că viaţa bisericească din părțile Banatului s-a aflat 
sub influența Bizanțului, fiind, în primele secole, sub 
jurisdicția episcopilor din sudul Dunării, iar apoi bănăţenii 
au avut proprii lor episcopi. Străvechile mănăstiri din Banat, 
în număr de aproximativ 600, între care aflându-se și Mănăs- 
tirea „Sfântulloan Botezătorul” de la Morisena, Cenad, înte- 
meiată de voievodul Ahtum, ori Mănăstirea „Sfântul Ghe- 
orghe” de la Maidan (Oraviţa), dau mărturie despre viaţa 
creștină intensă în această zonă. Din nefericire, stăpânirile 
otomană și habsburgică au determinat strămutarea unor 
populații și au cauzat multiple greutăţi Bisericii din Banat. 
De aceea, sediile episcopale de aici s-au mutat în diferite 
locuri, la Mehadia, la Timișoara şi la Caransebeș, uneori în 
legătură cu Vârșeţul, iar alteori românii bănăţeni s-au aflat 
și sub jurisdicția ierarhilor de la Râmnic. Vrednic de semna- 
lat este faptul că, între 1650-1653, la Timișoara a păstorit 
Sfântul lerarh Iosif cel Nou de la Partoș, venit de la Muntele 
Athos, carea influenţat în mod deosebit viața duhovnicească 
a înaintaşilor noștri și a rămas pentru totdeauna ocrotitorul 
nostru spiritual. 


Devenit spaţiu multiconfesional, multietnic și pluricultu- 
ral, Banatul s-a remarcat datorită bunei convieţuiri existente 
între români și locuitorii de alte credinţe ori etnii, ortodocșii 
bănăţeni apărându-și însă „legea strămoșească” adică 


dreapta credinţă, limba și tradiţiile străvechi. Dorinţa 
bănățenilor a fost mereu aceea de a aveao eparhie cu sediul 
la Timișoara, aşa cum cerea Eftimie Murgu la Marea adunare 
din 15/27 iunie 1848 de pe „Câmpia Libertăţii” din Lugoj, de 
ase înscrie între revendicările românilor și aceea de a-și avea 
obișnuitul lor mitropolit. Eforturile românilor ortodocși din 
Banatau fostrăsplătite după reînființarea Mitropoliei Ardea- 
lului, în anul 1864, cu sediul la Sibiu, când au fost reactivate 
Episcopia Caransebeşului și Episcopia Aradului, cărora le-au 
fost arondate parohiile din partea sudică și, respectiv, nor- 
dică a Banatului. Reînfiinţarea Episcopiei din Timișoara a 
fost posibilă abia în anul 1939, urmare stăruinţei multor 
credincioși, în frunte cu Emanuil Ungurianu, a episcopului 


Vasile Lăzărescu și a episcopilor Andrei Magieru de la Arad 
și Veniamin Nistor de la Caransebeș, iar la 26 octombrie 1947 
aceasta a fostridicată la rang de Arhiepiscopie și Mitropolie 
a Banatului, având ca arhipăstor pe mitropolitul Vasile Lăză- 
rescu. 

Mult s-au străduit vrednicii de pomenire mitropoliţii 
Vasile Lăzărescu și Nicolae Corneanu să organizeze și să 
înzestreze cu toate cele necesare această eparhie. Datorită 
loravem acum 6 protopopiate cu multe parohii și 70 de filii, 
în care slujesc preoți și diaconi, 11 așezăminte monahale, 
tipografie și atelier de lumânări, Facultate de Teologie și Liceu 
teologic, sute de profesori în învăţământul religios, multiple 
moniale și social-filantropice și o viață duhovnicească 
bogată, întreţinută de ASCOR, Liga tinerilor creștini- 
ortodocși, Asociaţia Creșştin-Ortodoxă „Oastea Domnului” 
Societatea Femeilor Creștin-Ortodoxe, diferite fundaţii și 
asociații, grădinița „Troița” și Școala Ortodoxă „Antim Ivi- 
reanul 

Toate aceste așezăminte bisericești, împreună cu 
preacuvioșii și preacucernicii părinţi, cu preacuvioasele 
maici, cu membrii Permanenţei Consiliului Eparhial, ai Adu- 
nării Eparhiale și cu ceata bunilor credincioși, timişoreni și 
bănăţeni, între care, la loc de frunte, se situează copiii din 
școli și licee, tinerii care studiază în universităţile bănăţene 
și caută o viață duhovnicească autentică, precum și repere 
morale ori intelectuale, Vă primim, Înaltpreasfinţite Părinte 
Mitropolit, ca pe trimisul lui Dumnezeu și ca pe arhiereul care 
să ne dăruiască „hrana duhovnicească la bună vreme” și să 
ne conducă pe cărarea raiului. Societatea în care trăim se 
confruntă cu tot mai multe provocări la adresa omului, a 
religiei în general și a creștinismului în special, simte deja 
efectele secularizării, consumismul își întinde tentaculele 
peste tot, indiferentismul și egoismul ne îngrijorează tot mai 
mult. Noi însă, sub înţeleapta arhipăstorire a Înaltpreasfinţiei 
Voastre, nu dorim să ne pierdem valorile credinţei și ale nea- 
mului nostru, nu dorim să renunţăm la tezaurul de învățături, 
virtuți și tradiții moștenite de la înaintași, nu dorim să adu- 
năm comori pe pământ, ci, aşa cum spuneaţi Înaltpreasfinţia 
Voastră, Părinte Arhiepiscop și Mitropolit loan, dorim să 
adunăm mai mult în cer, să fim o Biserică vie și dinamică, 
sfințitoare și mântuitoare. lar acest lucru nu este posibil fără 
lucrarea arhiereului-episcop, chip al Arhiereului veșnic, Hris- 
tos, în care se arată deplinătatea harului. Mântuitorul Hris- 
tos, Arhiereul cel mare și veșnic, a împlinit lucrarea Sa ca 
arhiereu, învăţător și păstor și S-a adus pe Sine jertfă pe Cruce 
pentru mântuirea tuturor oamenilor. 

Arhiereul-episcop este și el așezat în Biserică pentru a-i 
conduce pe credincioși pe calea mântuirii, având mereu 
înaintea ochilor sufletești convingerea că Dumnezeu îl 
întărește și îl luminează prin Duhul Sfânt, Care pe cele slabe 
le întărește și pe cele de lipsă le împlinește. Astăzi, mai mult 
decât oricând, avem nevoie, așadar, de spiritualitate, de 
armonie și de bună înţelegere, de stabilitate și de unitate, 

așa cum spunea Sfântul loan Gură de Aur: Căci în Biserică 
trebuie să trăim ca într-o casă, adică trebuie să ne găsim cu 
toții ca și cum am fi un singur trup, după cum și Botezul este 
unul și masa este una și izvorul este unul și zidirea este una 
și Tatăl este unul... 

Banatul încredințat Înaltpreasfinţiei Voastre spre arhi- 
păstorire are nevoie de dialog deschis și corect cu cei de altă 
credinţă și naţionalitate, casă Vă cităm tot pe Înaltpreasfinţia 
Voastră, are nevoie de relații frățești și de căutare sinceră a 
unei mărturii comune aduse unicului Dumnezeu. Nu este 
vorba însă de a relativiza adevărurile teologice și de a nego- 
cia ceea ce nu este negociabil, cum spunea un teolog al 
Bisericii noastre, adică credinţa, ci de a trata în duhul iubirii 
evanghelice, pentru a împlini cuvântul apostolului: Un 
Domn, o credinţă, un Botez. Pregătirea teologică pe care ați 
acumulat-o în țară și în străinătate, experiența dovedită în 
greaua misiune arhierească din Episcopia Covasnei și Har- 
ghitei, modul pașnic în care aţi rezolvat multele probleme 
cu care ați fost confruntat în 20 de ani de arhierie și mărtu- 
risirea făcută chiar în ziua alegerii în scaunul de Arhiepiscop 
al Timișoarei și de Mitropolit al Banatului, că Vă îndreptaţi 
spre Banatcu dorinţa sinceră de a-L sluji pe Dumnezeu și de 


a fi alături de credincioși la bine și la rău, ne oferă garanția 
sigură că relațiile de bună colaborare între Biserica noastră 
și celelalte confesiuni creștine ori religii de aici, dar și cu fraţii 
români ortodocși din Banatul sârbesc, statornicite, mai ales, 
de înaintașul Înaltpreasfinţiei Voastre, mitropolitul Nicolae 
Corneanu, vor fi păstrate și chiar promovate. 

Totodată, Vă mulțumim, Preafericite Părinte Patriarh, 
pentru aleasa purtare de grijă și pentru dragostea părin- 
tească arătate în perioada cât ați condus această eparhie 
în calitate de Locţiitor de Arhiepiscop al Timișoarei și Mitro- 
polit al Banatului, mulțumim ierarhilor Sfântului Sinod 
prezenți aici și Preasfinţitului Părinte Episcop-vicar Paisie 
Lugojanul pentru toată osteneala slujirii arhierești și pentru 
organizarea evenimentului de azi. 

În numele clerului și al credincioșilor Arhiepiscopiei 
Timișoarei, Vă întâmpinăm, Înaltpreasfinţite Părinte Arhie- 
piscop și Mitropolit loan, cu urarea: bine aţi venit la noi, ca 
să ne binecuvântați și să ne păstoriţi cu rodnice împliniri și 
cu alese bucurii, întru mulți și fericiţi ani, spre slava Preasfin- 
tei Treimi și binele Bisericii lui Hristos din Banat. 


Preot dr. IONEL POPESCU 


CUVÂNTUL ÎNALTPREASFINȚITULUI PĂRINTE 
IOAN SELEJAN LA ÎNTRONIZAREA 
CA ARHIEPISCOP AL TIMIȘOAREI ȘI MITROPOLIT 
AL BANATULUI 
- 28 DECEMBRIE 2014, 
CATEDRALA MITROPOLITANĂ DIN TIMIŞOARA 


Preafericite Părinte Patriarh, 
Înaltpreasfinţiile și Preasfinţiile Voastre, 
Onoraţi reprezentanți ai cultelor religioase, 
Stimate oficialități centrale și locale, 
Preacuvioși și preacucernici părinţi, 
Preacuvioase maici, 

lubiţi fii ai Banatului, 


În textul Evangheliei citit astăzi găsim cuvintele proo- 
rocului care zice: „Din Egipt am chemat pe Fiul Meu“ (Osea 
11,1). Celcăruia i s-a încredinţat ocrotirea Pruncului Dum- 
nezeiesc a fost Dreptul Iosif, a cărui pomenire o face azi 
Sfânta Biserică. Dreptul Iosif primește poruncă în vis, de la 
înger, care îi zice: „Scoală-te, ia Pruncul și pe mama Lui și 
fugi în Egipt și stai acolo până ce-ţi voi spune, fiindcă Irod 
are să caute Pruncul ca să-L ucidă. (Mt. 2,13). Doamne, Tu, 
Care ai mulțimi nenumărate de îngeri, îi dai poruncă unui 
om să-L ocrotească pe Fiul Tău?! Ce har a primit acest 


pământean - Dreptul losif- ca el să ia chip de înger păzitor 
al Fiului lui Dumnezeu?! 


lubiţi credincioși, 

Irod a fost primul om, care, pus în faţa Luminii celei de 
Sus, s-a văzut pe sine și apoi a căzut în sine și din sine a căzut 
în adânc, în râul de sânge al nevinovaţilor prunci pe care 
i-a ucis. Irod, prin uciderea pruncilor, deschide poarta unei 
noi galaxii în univers, galaxia martirilor. Cei ce se luptă cu 
Dumnezeu au o gândire cu sumă zero și au intrat în noap- 
tea minţii. Pendula timpului pentru ei se oprește deasupra 
mormântului. 

Azi, lrod nu mai taie capul pruncilor, însă, din nefericire, 
se încearcă tot mai mult să li se taie mintea. lubite mame, 
ce vom răspunde lui Dumnezeu și sociologilor la întrebarea: 
de ce, în școlile noastre, în urmă cu o sută de ani, erau mai 
mulți copii decât azi?! Oare suntem noi, cei de azi, autorii 
ultimului act din tragedia neamului nostru românesc? A 

face socoteli cu moartea este cea mai cumplită aritmetică 
pentru un neam. În decursul frământatei istorii a neamului 
românesc, unii au făcut socoteli cu moartea pentru neamul 
nostru, dar n-au reușit, pentru că Dumnezeu a fost cu noi 
și cu strămoșii noștri. 


lubiţi credincioși, 

Dreptul Iosif a luat pe Pruncul lisus- Fiul lui Dumnezeu- 
și pe maica Sa și au fugit într-o ţară străină. lată ce conlu- 
crare tainică între Dumnezeu și om, omul fiind chemat să 
fie împreună lucrător cu Dumnezeu. Doamne, azi mă chemi 
să fiu împreună lucrător cu Tine aici, la brazda de vest a 
României, în străvechiul pământ al Daciei, în vatra Bana- 
tului. Ținând cont de faptul istoric că legiunile romane se 
mișcau dintr-o parte în alta a Imperiului Roman, prin ana- 
logie, putem să spunem că, încă din perioada ocupaţiei 
romane, printre ostașii romani se aflau și creştini. Mărturi- 
ile arheologice din secolele al III-lea și al IV-lea ne pun în 
față urme materiale ale culturii și credinţei creștine din 
părțile Banatului. Poziţia geografică a Banatului- în veci- 
nătate cu Imperiul Bizantin și cu Muntele Athos- fac din 
această zonă un centru creștin puternic, încă din mileniul 
întâi, încununat de întemeierea unor mănăstri precum 
Sfântul loan Botezătorul de la Morisena sau Sfântul Ghe- 
orghe de la Maidan (Oraviţa), mănăstiri ctitorite la începu- 
tul secolului al XI-lea. 

Aceste mănăstiri au fost vetre de cultură și credinţă 
creștină în jurul cărora s-a dezvoltat o viaţă bisericească 
intensă. Spre aceste vetre de sihăstrie se va îndrepta în anul 
1650un sihastru din Muntele Athos- pe nume de călugărie 
Iosif- care va conduce Biserica din Banat în calitate de mitro- 
polit între anii 1650-1653. Pentru viaţa lui aleasă a fost 

canonizat de Sfântul Sinod al Bisericii Ortodoxe Române în 
anul 1956 (7octombrie). Câte mame sfinte, câţi părinţi sfinţi 
n-a dat Banatul! Banatul este și el un antimis cu sfinte 
moaște Reașezarea din punct de vedere canonic și admi- 
nistrativ a Timișoarei la loc de cinste în Biserica Ortodoxă 
Română, s-a făcut cu mari greutăţi, având în vedere con- 
textul istoricalstăpânirilor străine (otomane și hasburgice). 

Sfântul Mitropolit Andrei Șaguna a fostunuldin ierarhii 
care a promovat Biserica din Banat dându-și seama de 
importanţa unui scaun vlădicesc la Timișoara. Ca o încu- 
nunare a strădaniilor bunilor credincioși din Banat, după 
terminarea lucrărilor la această catedrală (63/32- 82 ha- 
1500mp), scaunul vlădicesc de la Timișoara, în anul 1947, 
revine la tradiţia istorică bisericească, la rang de mitropolie. 
Pe acest scaun vlădicesc a urcat Mitropolitul Vasile Lăză- 
rescu și apoi, timp de o jumătate de veac, vrednicul de 
pomenire Mitropolitul Nicolae Corneanu. Doamne, ia-mă 
Tu de mână și învaţă-mă să fac primii pași în aceste locuri 
binecuvântate de Tine, în care au trăit și Ţi-au slujit Ţie și 
neamului nostru strămoșii sfinţi din Banat, așa cum m-a 
învăţat maica mea să fac primii pașii în vatra casei părintești. 

De azi, Banatul va fi pentru mine pridvorul Raiului, de 
unde, Doamne, să ne primeşti la Tine pe toţi cei ce vom măr- 
turisi credinţa în Preasfânta Treime Dumnezeu și „ne vom 
face tuturor toate'“(cf 1 Cor. 9, 22). Doamne, dă-mi cheile 
acestui sfânt tezaur al Bisericii și al neamului nostru din 
Banat și ajuta-mă ca, împreună cu cinstitul cler și cu bunii 
credincioși, să-l păstrăm în sfinţenie și să mai adăugăm la 
el lacrimile credinţei și ale pocăinţei noastre! În Sfânta Bise- 
rică Îl vom cunoaște pe Dumnezeu Tatăl, vom trăi viaţa în 
Hristos și vom dobândi pe Duhul Sfânt. 

„Biserica, care era duhovnicească, s-a arătat în Trupul 
lui Hristos, arătându-ne că, dacă cineva din noi va păstra 
Biserica în trupul său și nu o va strica, va primi pe Duhul cel 
Sfânt“ ne spune Sfântul Clement Romanul (PSB vol. 1, 
pag.119). Sfântul Ignatie Teoforul zice: „Unde este Hristos, 
acolo este și Biserica Universală." (Epistola către Smirneni 
cap. VIII, 2 în PSB vol.1, pag.222). „Biserica este casa binecu- 
vântată și locul de primire al harului dumnezeiesc“ spune 
Sfântul Ambrozie al Milanului (PSB vol.53, pag. 284). Înte- 
meierea Bisericii este creația lumii din nou: în ea se creează 
cer nou. ( cf. ls.65,17), (Sf. Grigorie de Nyssa, PSB vol.29, 
pag.292). Astăzi, când trăim într-o lume din care se dorește 

a fi izgonit Hristos, ierarhii, preoţii și credincioșii sunt che- 
maţi mai mult ca oricând să rămână neclintiţi în Trupulviu 
al Bisericii. România este oțară creștină, România este ţara 
lui Hristos. Biserica este maica mângăierii celor în suferinţă. 
Biserica dă sfinţi Raiului şi neamului fii binecuvântați. În 
Biserică ne regăsim pe noi, dar și lumea creată de Dumne- 
zeu. Biserica este spaţiul de nădejde și de comuniune al 
tuturor fiilor ei, indiferent de starea socială. Rolul slujitorilor 
Sfintelor Altare este să pregătească poporul lui Dumnezeu 
pentru Împărăţia Sa. 

Arhiereul poartă o mare responsabilitate în viaţa Bise- 
ricii. EI „este luat dintre oameni, pentru oameni, spre cele 
ale lui Dumnezeu.“ (Evrei 5, 1). El este chemat „să se facă 
tuturor toate“ și „în orice chip să-i mântuiască pe unii“ după 
cum spune Sfântul Apostol Pavel (cf. 1 Cor. 9, 22). Arhiereul, 
prin slujitorii Sfintelor Altare, adună poporul drept-credin- 
cios în jurul Sfântului Potir, unde Se află Hristos Domnul. 
Aici mărturisim aceeași credinţă izvorâtă din Evanghelia 
lui Hristos și din cuvintele și trăirile Sfinţilor Părinţi ai Bise- 
ricii. Arhiereul este garantul păstrării și mărturisirii de cre- 
dinţă a Bisericii, al păstrării Tradiţiei Sfinte și a rânduielilor 
liturgice din Biserică. El integrează credincioșii din eparhia 
sa în sânul Bisericii neamului său și prin aceasta în sânul 
Bisericii Universale a lui Hristos. El este chemat să devină 
glasul lui Dumnezeu pe pământ, să ia Crucea lui Hristos și 
s-oducă pe Golgota neamului său. Arhiereul este împreună 
lucrător cu preoții din eparhia sa; cu ei și prin ei cheamă și 
îndrumă poporul lui Dumnezeu pe cărarea Raiului. 


Cinstiţi părinţi, 

Să ne rugăm Bunului Dumnezeu să ne ajute ca, împre- 
ună lucrând, să primim răsplata celui care a știut să-și 
înmulțească talanţii. Parohia pe care o păstoriţi este locul 
unde împărtășiţi credincioșilor Cuvântul, Trupul și Sângele 
lui Hristos. Azi se produc mutații demografice în parohii, iar 
cele de la sate au o populaţie din ce în ce mai îmbătrânită. 
Suntem provocați azi să răspundem problemelor noi care 
apar într-o societate tot mai secularizată. Azi, preotul nu 
poate sluji doar la un sigur altar, ciel trebuie să slujească și 
la altarul milei, al întrajutorării celor în nevoi și în necazuri. 
Bătrânii nu sunt la marginea lumii, ci ei trăiesc în pridvorul 
Împărăției lui Dumnezeu. Tinerele vlăstare ale Banatului 
trebuie să fie o prioritate a misiunii noastre pastorale. Ei 


suntviitorul Bisericii din Banat și al neamului nostru. Edu- 
caţia copilului începe chiar din pântecele maicii sale; el 
trebuie păzit de atâtea ispite care sunt azi în societatea 
noastră. Biserica și școala trebuie să conlucreze cât mai 
strâns pentru a lăsa Bisericii și neamului fii de nădejde, buni 
creștini și buni români, iubitori de Dumnezeu, de neam și 
de țară. De asemenea, școala teologică are menirea să for- 
mezetineri bine pregătiți și cu o trăire aleasă pentru sfintele 
altare. 


Vieţuitorilor din mănăstiri, 

Vă îndemn să trăiţi după rânduielile Sfinţilor Părinţi și 
ale marilor duhovnici, făcând din mănăstire o oază duhov- 
nicească spre mângâierea celor ce vin cu evlavie spre aceste 
vetre vechi de spiritualitate românească. 


Iubiți fii duhovnicești ai Banatului, 

Am răspuns azi chemării frăţiilor voastre și a Sfântului 
Sinod deaveni aici, pe aceste locuri binecuvântate de Dum- 
nezeu, în care au slujit atâţia ierarhi sfinţi, printre care și 
Sfântul losif de la Partoș. Vin cu dorinţa sinceră și sfântă de 
a fi slujitorul lui Dumnezeu și al frăţiilor voastre. Aveţi aici 
un distins corp universitar care a pregătit atâţia fii ai nea- 
mului nostru românesc. lată una din bogăţiile Banatului. 
Împreună cu cei care slujesc la altarul școlii, cu preoții din 
eparhie și cu autorităţile locale, aș dori să-mi unesc truda 
mea spre binele Bisericii și al neamului. Fiii Banatului s-au 
adus jertfe vii aici, în Timișoara, în Decembrie 1989, aprin- 
zând din inima lor candela unui veac nou- cel al credinţei 
în Dumnezeu. Celor care s-au jertfit le port respect și 
recunoștință, iar celor care au rămas cu lacrimi pe obraz, 
aș dori să le fiu o sinceră mângâiere. 


Iubiţi fii ai Banatului, 

De azi veţi fi în rugăciunile mele pe care le voi înălța către 
Bunul Dumnezeu. Cu ziua de azi trec din Mitropolia Ardea- 
lului în cea a Banatului, dar rămân statornic în credinţa mea 
și în dorinţa sinceră de a sluji lui Dumnezeu și Bisericii nea- 
mului nostru românesc. Îi asigur de tot respectul meu pe 
toţi cei ce locuiesc în Banat, chiar dacă sunt de un alt neam 
și de o altă credință. Nădăjduiesc într-o bună colaborare 
spre binele tuturor celor ce locuiesc aici, în acestbinecuvân- 
tat pământal Banatului. Întind o mână caldă și prietenoasă 

fraţilor noștri aflaţi dincolo de frontiera de sud- vest a ţării 
și-i asigur de dragostea și prețuirea mea. 


Preafericirea Voastră, 

Aţi întronizatși aţi hirotonit mai mulţi ierarhi din Biserica 
Ortodoxă Română, iar azi aţi întronizat pe Mitropolitul 
Banatului. V-aţi născut pe aceste meleaguri care au un loc 
aparte în inima Preafericirii Voastre. De aceste meleaguri 
Vă leagă binecuvântaţii ani ai copilăriei și ai primului abe- 
cedar. De aici V-a chemat Dumnezeu la cea mai înaltă și 
grea slujire din Biserica Ortodoxă Română, aceea de Patri- 
arh. Preafericirea Voastră, purtaţi crucea unei întregi bise- 
rici, iar mie mi-aţi încredinţat de azi să port Crucea Bana- 
tului. Mulţumesc Preafericirii Voastre și Sfântului Sinod 
pentru încredere și Vă rog să mă pomeniţi în rugăciunile 
Preafericirii Voastre. 

Mă îndrept acum, în cuvântul meu, către venerabilul 
Vlădică Timotei al Aradului, către Preasfinţitul Lucian al 
Caransebeșului, către Preasfinţitul Paisie, rugându-i ca 
împreună să slujim lui Dumnezeu și credincioșilor din Banat. 

Las cuvânt de mângâiere preoţilor, cinului monahal și 
credincioșilor din Eparhia Munţilor pe care nu-i voi uita în 
rugăciunile mele. 

Dumnezeu să fie cu mine și cu toţi cei ce azi îmi sunt 
încredinţaţi spre păstorire! 

+ IOAN al Banatului 


| 
] 


S_ER_EA ERIE Up URS 


BANATUL ARE UN NOU MITROPOLIT 


Avem Mitropolit şi nu unul oarecare! Asemenea celor 
petrecute în anii'60, când urbea timişoreană întâmpina 
pevrednicul de amintire şi de pomenire Vlădică Nicolae, 
acum a descins în Metropolă, din nou, un om al munţilor. 
Avem printre noi, cu alte cuvine, un spirit exersat în teh- 
nica ascensională, în ştiinţa cuceririi înălțimilor etice şi 
a mirabolantei veșnicii. 

Avem în Înaltpreasfinţitul loan un promotor, consec- 
vent, al mărturiei evanghelice și al trăirii patristice, o 
interfaţă, nedisimulată, a Tradiţiei creștine, în miezul 
reflexivei noastre modernități debusolate. Avem un spi- 
rit racordat la gândul, vrerile și faptele Domnului, un 
nevoitor spre ținuta „bărbatului desăvârșit”, spre vârsta 
„deplinătăţii lui Hristos” (Efeseni, 4, 13). Continuăm, deci, 
să trăim sub providenţa teologicului... 

Mai avem în Părintele Mitropolit loan un priceput 
restaurator, dar și un constructor de proiecte, despre 
care dau mărturie fie restaurările — aproape din nimic 
- ale bisericilor ardelene, răstignite în tristele vremuri 
de odinioară, fie noile biserici transilvane, înălțate în 
ciuda iureşului unei nedemocratice şi violente nostalgii 
imperiale; dar și Centrele culturale românești din secu- 
ime, adevărate stindarde ale pozitivului autarhism și 
identitarism românesc. lar Mitropolia Banatului e o plat- 
formă generoasă către ținte de același fel. Mărturie stau 


bisericile aflate în proces de restaurare sau așezămintele 
sociale și bisericești, prinse în caruselul finalizării con- 
structive mult dorite, dar și mediul cultural metropolitan 
şi învățământul teologic, potrivit diferitelor niveluri de 
exprimare, toate așteptând proiecte de durată, capabile 
să genereze cote înalte de cunoaștere, credinţă și evlavie. 

Și mai remarcăm ceva, de maximă importanţă: faptul 
că vom avea, în Părintele loan, o conștiință vigilentă și 
implicată în eradicarea întristărilor, deznădejdilor, spai- 
melor, dramelor şi, mai ales, tragediilor lumii noastre 
atinsă de stihialitate. De ce? Pentru că a demonstrat 
pricepere în a reacţiona la solicitările celor ce tind să se 
sesmulgă din seducţiile bucuriei sincopate, în favoarea 
fericitoarei mântuiri! 

Cuvântările de bun venit ca și cele de rămas bun sunt, 
întotdeauna, emfatice. Pe cât a fost posibil, ne-am 
detașat de astfel de „tonalităţi”. Prin urmare, încheiem 
gândurile exprimate cu urarea: Bine aţi venit, 
Înaltpreasfinţite Părinte Mitropolit loan în mijlocul celor 
dornici de a învăţa cum se cuvine să vorbim, în mediul 
veșniciei noastre, cu Dumnezeu! 


Preot conf. dr. NICOLAE MORAR 
Coordonator al Specializării de Teologie Ortodoxă 
Universitatea de Vest din Timișoara 

FRAGMENT DIN PASTORALA 
ÎNALTPREASFINŢITULUI ARHIEPISCOP 
IOAN, 

ADRESATĂ FIILOR SĂI DUHOVNICEŞTI DIN MUNŢI 
(NAȘTEREA DOMNULUI 2014) 

IUBITULUI NOSTRU CLER, CINULUI MONAHAL ȘI DREPTCREDINCIOȘILOR CREȘTINI, HAR, MILĂ 
ȘI PACE DE LA DUMNEZEU TATĂL, IAR DE LA NOI PĂRINTEASCĂ BINECUVÂNTARE 


„Nu te teme, Marie, căci ai aflat har la Dumnezeu. Și iată vei lua în pântece și vei naște fiu și vei chema numele 
Lui lisus”( Luca 1, 30-31) 


Iubiţi frați și surori în Domnul, 

lată, prin mila lui Dumnezeu am ajuns să ne împărtășim azi din bucuria îngerilor la acest mare Praznic al Naște- 
rii Domnului nostru lisus Hristos. 

Îngerii sunt slugile neadormite ale Preasfintei Treimi Dumnezeu. 

Îngerii, aceste fiinţe cereşti, L-au însoţit pe Hristos din Cer şi până aici, în peştera din Betleem, unde S-a născut 
din Preacurata Fecioară Maria. 

lată locul unde s-au întâlnit Cerul cu pământul, Dumnezeu, îngerii și omul. 

Oare de ce, aici, în peşteră, în staulul oilor?! 

Se pare că acesta era cel mai nepătat loc de pe pământ. leslea a fost tronul lui Dumnezeu pe pământ. 

leslea a fost și altarul la care a slujit Fiul lui Dumnezeu mai întâi omului. Aici au primit binecuvântare cete de 
îngeri care au adus vestea nașterii Fiului lui Dumnezeu păstorilor şi întregii lumi. 

Tot de la acest altar au primit binecuvântare păstorii și magii care au adus daruri Pruncului lisus și le-au pus pe 
acest sfânt altar — ieslea din peștera Betleemului. 

Câte altare nu erau în acea vreme în Egiptul antic sau în Mesopotamia?! 

Câte temple măreţe, care azi sunt declarate minunile lumii şi la niciunul n-a vrut să slujească Hristos?! 

Doamne, cum ai ales ieslea în locul acestor altare? 

Tu, Care eşti înconjurat de heruvimi și serafimi, ai ales să fii înconjurat de mieii păstorilor din Betleem?! 

Peştera a fost cel mai sfânt loc de pe pământ, iar Golgota a devenit mai apoi locul cel mai sfinţit prin Sângele 
lui Hristos. 

De ce ieslea și nu templul? 

Răspunsul la această întrebare se află la marginea minţii de unde vedem, din când în când, razele stelei care i-a 
călăuzit pe magi. 

Era noapte, păstorii îşi păzeau turmele și s-a făcut arătare de îngeri. Locuitorii Betleemului dormeau, o lume 
întreagă dormea, treji erau doar neadormiţii îngeri şi păstorii; ei privegheau, doar ei Îl aşteptau pe Mesia. 

Aceasta a fost cea mai luminoasă noapte de pe pământ, de la Facere și până la Nașterea Fiului lui Dumnezeu. 

Păstorii au văzut pentru prima oară albastrul infinit al cerului, unde și-au înălțat și ei mintea o clipă, însă nu și-au 
putut scutura aripile de umbra timpului și au rămas pe mai departe anonimii păstori din Betleem. 

După cucerirea Daciei, la Roma a fost sărbătoare o sută douăzeci și trei de zile, dar la Betleem, la Nașterea lui 
Hristos, niciuna. 

Azi, frate creştine, eşti chemat să fii alături de îngeri şi de păstori, să te bucuri că a venit în lume Hristos Domnul 
și pentru tine. 

Peştera şi ieslea sunt în Altarul bisericii unde ai fost dus și tu ca prunc în braţe, de maica ta, ca dar Pruncului 
lisus. 

Când te-a dus spre a fi botezat, maica ta a luat atunci chipul magilor care l-au adus daruri: aur, smirnă și tămâie. 

Maica ta te-a dus pe tine dar lui Hristos, să fii pe veci al Lui şi să trăiești în veșnicie întru bucuria sfinților în 
Cerescul Rai. 

Doamne, ia-mă Tu acum de mână așa cum mă lua mama când eram copil! 

Doamne, învață-mă să păşesc în Rai aşa cum m-a învăţat mama să fac primii pași în vatra casei! 

Era prima noapte din univers în care strălucea Soarele dreptăţii — Hristos. Un Soare Care nu va mai apune, ci 
doar asfinţeşte. 

Bucuria îngerilor şi a păstorilor a fost stinsă nu după multă vreme, căci Soarele, ce abia răsărise, scotea la lumină 
fărădelegile unei lumi întregi. 

lrod a fost primul care, pus în faţa Luminii celei de Sus, s-a văzut pe sine și apoi a căzut în sine și din sine a căzut 
în adânc, în râul de sânge al nevinovațţilor prunci pe care i-a ucis vrând să stingă Soarele. (...) 


Iubiţi credincioși, 
(...) Azi se taie, nu capul pruncilor, ci li se taie mintea. De nu le vom păzi mintea, iubite mame, vom deveni în 
curând un neam cu capul tăiat. 

Apăraţi mintea pruncilor așa cum își apără pasărea puii în cuib, cu aripile ei, de păsările răpitoare. 

Mutaţi minţile pruncilor din această lume în lumea Pruncului lisus. Este singura lume unde vom trăi întru bucu- 
ria Duhului Sfânt. 

Doamne, mă caut şi nu mă mai găsesc. Caută-mă Tu și cred că mă vei găsi în adâncul păcatelor. Ridică-mă și 
du-mă înapoi în lumea pruncilor, în lumea prunciei Tale cu îngerii și cu păstorii. 

lubiţilor, viaţa omului nu este o sumă de amintiri precum nici veșnicia nu este o sumă a timpului. 

Timpul s-a născut în veșnicie şi se va odihni tot în veșnicie. 

lubite mame, ce vom răspunde lui Dumnezeu și sociologilor la întrebarea de ce, în satele noastre, în urmă cu o 
sută de ani, erau mai mulţi copii la școală decât azi?! 

Oare suntem noi, cei de azi, autorii ultimului act din tragedia neamului nostru românesc? 

lubiți credincioşi, oare lrod este modelul nostru, sau Hristos Care a spus: „Lăsaţi copiii și nu-i opriţi să vină la 
Mine, că a unora ca aceştia este Împărăţia Cerurilor“ (Mt. 19, 14)?! 

A face socoteli cu moartea este cea mai cumplită aritmetică pentru un neam. 

Mulţi, în decursul frământatei istorii a neamului românesc, au făcut socoteli cu moartea pentru neamul nostru, 
dar n-au reușit, pentru că Dumnezeu a fost cu noi și cu strămoșii noștri. 

Doamne, nu ne părăsi la grele încercări! 

În fiecare din noi e ceva de „dincolo“, suntem frământaţi cu ceva de „dincolo“ şi ne vom întoarce toți la Cel ce 
ne-a frământat din ţărână și lacrima bucuriei Sale. 

Omul fără suflet ar fi o sculptură vie sau cel mult un cadavru vertical. 

Doamne, rogu-Te, păstrează rândul lumii, adică pe părinţi să-i chemi la Tine înaintea pruncilor! 


Iubiţi frați și surori în Domnul, 

Hristos a venit în lume să-l caute pe omul care căzuse în păcat. L-a aflat într-o peșteră, în peștera Betleemului 
şi acolo m-a găsit şi pe mine. 

Peștera preînchipuia mormântul pe care îl găsise omul, era casa omului. Omul nu mai găsea drumul spre Cer, 
ci mergea mereu tot mai jos, mai în adânc. 

Peştera era lumea întunericului. Aşa cum Adam, după ce păcătuise, se ascunsese de Dumnezeu în Rai, aşa și 
omul se ascundea de Dumnezeu în întuneric. 

Omul fugea de lumină, fugea de Dumnezeu. 

Omul se ascundea în întunericul minţii, omul cobora tot mai în jos, la iad, acolo unde s-a stins iubirea. 

Hristos S-a născut în această noapte sfântă aducându-ne lumină, ca în zorii acestei zile sfinte să ne dezlipim din 
îmbrăţişarea nopţii păcatului. 

Odată cu Nașterea lui Hristos, omul dobândește dreptul la veșnicie și astfel putem spune că ne-am născut cu 
dreptul la veșnicie. 

Omul nu este un adaos la lume, ci este bucuria și coroana creaţiei lui Dumnezeu. 

Omul a alungat tristeţea din Rai. Omul este bucuria îngerilor şi împreună Îl preamăresc pe Dumnezeu. 

Azi, omului îi este frică de iubire și trăiește tot mai însingurat, precum un val fără țărm, ca un val care nu mai 
îndrăzneşte să sărute ţărmul. 

Societatea ne împinge azi spre o utopie impusă. Oare acesta este țărmul sărutului nostru - utopia?! 

Noi sărutăm azi icoana Nașterii de unde primim dulcea îmbrăţișare a Pruncului lisus. 


Iubiţi credincioși, 

Sfântul loan Gură de Aur spune că sărbătoarea Nașterii Domnului nostru lisus Hristos este „maica sărbătorilor 
creştine“. 

Să prăznuim în această zi aşa cum au prăznuit îngerii și păstorii din Betleem, prin privegheri, rugăciuni şi laude 
aduse Fiului lui Dumnezeu, Care pentru noi a venit și a dat prima binecuvântare omului în peștera din Betleem. 

EI este Darul Tatălui făcut omului: Îl așează în iesle ca să fie hrană omului. 

De azi, omul se hrănește, spre a sa nemurire, cu Hristos, Fiul lui Dumnezeu Întrupat din Fecioara Maria. 

O, cât ne-a iubit Dumnezeu, ce dar scump a primit azi omul! 

Și nouă ni-L dă azi Dumnezeu, dar câţi dintre noi Îl primim?! 

O, unde am ajuns! 

Să refuzăm Darul lui Dumnezeu?! 

Doamne, lovește cu Crucea Ta în inima mea cea de piatră sa Te primesc pe Tine în a mea inimă! 


Învierea 19 


Iubiţi credincioși, 

Vă îndemn, la acest Praznic Dumnezeiesc, să petreceți în rugăciune, la care să adăugaţi fapta cea bună, aceasta 
fiind mărturia dragostei ce o purtăm semenilor noștri. 

Cercetaţi azi cele mai sărace familii, făcându-le şi pe ele părtașe bucuriei Nașterii lui Hristos. 

Hristos S-a născut și pentru cei din palate și pentru cei de la o margine de lume. 

Înmulţiţi dreptatea, bunătatea și milostenia și peste toate acestea adăugaţi iertarea. 

Bucuria cea cerească să vă însoţească toată viaţa! 


Preacucernici părinţi, cuvios cin monahal și iubiţi fraţi și surori în Domnul din Eparhia Munţilor, 

În urmă cu douăzeci de ani veneam în aceste părţi, de la lerusalim. 

În tot acest timp, cu ajutorul lui Dumnezeu și cu strădania frăţiilor voastre, s-au ridicat altare noi, s-au restaurat 
biserici și case parohiale. N-a fost parohie în care să nu se adauge ceva la patrimoniul material și spiritual. 

Am hirotonit preoți chiar și pentru parohii cu mai puţin de o sută de credincioși. 

Ne-am rugat împreună la hramurile mănăstirilor și ale parohiilor. 

Am reușit să fim o familie creștină ortodoxă românească, familie care L-a primit pe Hristos și pe Apostolii Săi în 
bisericile și casele ei. 

Credincioşii din părțile Banatului și Sfântul Sinod al Bisericii Ortodoxe Române au rânduit strămutarea mea pe 
graniţa de vest a României, spre a-i păstori pe creștinii ortodocși din acea parte de ţară. 

Atât timp cât veţi îngădui, voi rămâne în inimile frăţiilor voastre, iar eu, în faţa Sfântului Altar, înainte de a o 
pomeni pe maica mea, vă voi pomeni pe frăţiile voastre. 

Nu ne despărțim, ci rămânem pe mai departe lucrători în unica Biserică a lui Hristos. 

De v-am greșit cu ceva cât v-am fost păstor duhovnicesc, vă cer cu smerenie iertare. 

Rog pe Bunul Dumnezeu și pe Maica Domnului să vă ajute, să vă păzească, să vă întărească și să vă mângâie în 
zile de necaz. 


Al vostru, al tuturor, către Preasfânta Treime rugător, 


Ț IOAN al Munţilor 


Dată în Reședința noastră episcopală din Miercurea Ciuc, la 25 decembrie 2014. 

